Det er forretningsmanden Henrik ’Røde’ Jensen fra Frederikshavn, som har fået Barack Obama til Kolding.

Klokken er 6 fredag morgen, da Henrik ’Røde’ Jensen ankommer ved Syddansk Universitet i Kolding. Her står den på de absolut sidste forberedelser, inden måneders arbejde kulminerer, når USA's tidligere præsident Barack Obama taler for 680 gæster. Det var Henrik ’Røde’ Jensen, der foretog de nødvendige telefonopkald for at få Barack Obama til Danmark. Tanken strejfede ham allerede for ti år siden, da Obama blev præsident – og da en af hans bekendte, Jette Larsson, foreslog ham at gøre noget ved idéen , blev planerne igen vækket til live. Det er ikke første gang, at Henrik ’Røde’ Jensen får en af de helt store kanoner til Danmark. I 2006 lykkedes det ham at lokke Bill Clinton til Frederikshavn. Og fredag gælder det så Barack Obama. - Mavefornemmelsen er rigtig, rigtig god. Det kilder helt vildt meget i maven. Det skal det gøre ved de her store arrangementer, siger Henrik ’Røde’ Jensen. 680 gæster deltager ved seancen med Obama. De fleste er blevet inviteret – heriblandt studerende, erhvervsfolk og ministre. En mindre gruppe gæster har købt VIP-billetter til 17.500 kroner stykket, og indehaverne af VIP-billetterne får mulighed for at blive fotograferet sammen med den tidligere præsident. For at komme ind skal alle gæster gennem et omfattende sikkerhedstjek, og som de første blev køkkenpersonalet fredag morgen ved 6-tiden tjekket af politiet, før de kunne gå i gang med at lave mad. Selvom Henrik ’Røde’ Jensen har set meget frem til Obamas besøg, glæder han sig også til at kunne puste ud, når Obama igen sætter sig på flyet hjem. - Vi glæder os til, at han kommer – men der har været så meget pres på, at vi også glæder os til at det hele er afviklet, siger Henrik ’Røde’ Jensen. Barack Obama taler omkring klokken 11.45, og seancen varer cirka en time.